**กสอ. ชูเทคโนโลยีอบแห้งแบบพ่นฝอยของ บ. ยูโร เบสท์ พร้อมเล็งนำเครื่องจักรให้บริการผ่านศูนย์ ITC**

จ.ปทุมธานี 5 ตุลาคม 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม พร้อมด้วยคณะผู้บริหารกรมส่งเสริมอุตสาหกรรม เยี่ยมชมและศึกษาดูงาน ศูนย์เรียนรู้เทคโนโลยีการอบแห้งแบบพ่นฝอย บริษัท ยูโร เบสท์ เทคโนโลยี จำกัด ผู้ผลิตและจำหน่ายเครื่องจักรแปรรูปผลผลิตทางการเกษตร อาหาร ยา สมุนไพร และเคมีภัณฑ์ รวมถึงผลิตและจำหน่ายเครื่องอบทำผงแห้งแบบพ่นฝอย (Spray Dryer) และเครื่องระเหยข้น (Evaporator) ชั้นนำของประเทศ โดยมี นายเลิศชัย นาคสุข กรรมการบริษัทฯ ผู้อำนวยการศูนย์ฯ และอาจารย์ณัฐ เตรียมชัยศรี ให้การต้อนรับและบรรยายให้ความรู้ด้านแปรรูปผลผลิตทางการเกษตร นอกจากนี้ คณะฯ ยังได้เยี่ยมชมการสาธิตเครื่องจักรแปรรูปผลผลิตทางการเกษตร โรงงานต้นแบบ GMP และเยี่ยมชมการทำงานของชุดเครื่องจักรแปรรูปผลผลิตทางการเกษตร

สำหรับศูนย์เรียนรู้เทคโนโลยีการอบแห้งแบบพ่นฝอย บริษัท ยูโร เบสท์ เทคโนโลยี จำกัด ก่อตั้งขึ้นเพื่อเผยแพร่ความรู้เกี่ยวกับเทคโนโลยีการอบแห้งแบบพ่นฝอยซึ่งเป็นวิธีการแปรรูปอาหาร สมุนไพร เครื่องสำอาง และเคมีภัณฑ์ ที่สามารถสร้างมูลค่าเพิ่ม และช่วยยืดอายุของสินค้าให้ยาวนาน ซึ่งจะเป็นประโยชน์อย่างมากต่อการพัฒนาสินค้าในอุตสาหกรรมแปรรูป ทุกประเภท ทั้งนี้ บริษัท ยูโร เบสท์ เทคโนโลยี จำกัด ได้ร่วมมือกับทางกรมส่งเสริมอุตสาหกรรม (กสอ.) ในการผลิตเครื่องจักรต่าง ๆ โดยจะนำไปติดตั้งยังศูนย์ปฏิรูปอุตสาหกรรม หรือ ศูนย์ ITC เพื่อให้บริการแก่ผู้ประกอบการทั่วประเทศด้วย ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว